
Abstrak

Kajian ini bertujuan mengenal pasti hubungan antara sokongan ibu bapa dan pembangunan belia positif (Positive Youth Development, PYD) dalam kalangan belia etnik Sama-Bajau berdasarkan lima dimensi utama model 5C iaitu kompetensi, keyakinan, hubungan, karekter dan prihatin. Kajian ini menggunakan reka bentuk kuantitatif dengan melibatkan 500 orang responden. Data dikumpul melalui soal selidik menggunakan subskala ibu bapa daripada Multidimensional Scale of Perceived Social Support dan Positive Youth Development Inventory, serta dianalisis menggunakan perisian IBM SPSS versi 30. Dapatan menunjukkan hubungan positif dan signifikan antara sokongan ibu bapa dan pembangunan belia positif keseluruhan (r = .401, p < .05). Antara dimensi PYD, hubungan (r = .487) mencatatkan korelasi tertinggi, diikuti oleh keyakinan (r = .445), kompetensi (r = .289), karekter (r = .231) dan prihatin (r = .226). Keputusan ini menegaskan bahawa sokongan emosi, komunikasi terbuka dan bimbingan moral daripada ibu bapa merupakan faktor utama dalam memperkukuh kesejahteraan psikososial serta potensi pembangunan holistik belia. Kajian ini memberi implikasi penting terhadap pembangunan intervensi berasaskan keluarga dalam komuniti, khususnya dalam konteks budaya yang menekankan nilai kekeluargaan, tanggungjawab sosial dan sokongan intergenerasi.


Kata kunci:  Sokongan ibu bapa, pembangunan positif belia, Sama-Bajau.


Pengenalan dan Permasalahan Kajian
Pembangunan belia positif (Positive Youth Development, PYD) merupakan satu pendekatan psikososial yang menekankan potensi, kekuatan dan aset yang dimiliki oleh belia untuk berkembang secara holistik. Berbeza daripada paradigma tradisional yang melihat remaja sebagai individu bermasalah dan memerlukan kawalan, pendekatan PYD menyorot bahawa setiap belia mempunyai kapasiti untuk membina kehidupan yang bermakna melalui interaksi dinamik antara aset dalaman (internal assets) dan aset luaran (external assets) yang menyokong pertumbuhan mereka (Lerner et al., 2005). Lima dimensi utama yang sering digunakan untuk menilai kesejahteraan pembangunan belia ialah kompetensi (competence), keyakinan diri (confidence), hubungan (connection), karakter (character) dan prihatin (caring) yang dikenali sebagai model 5C. Kesemua elemen ini saling melengkapi antara satu sama lain dalam membentuk profil belia yang seimbang dari segi emosi, sosial dan moral.
Dalam kerangka PYD, keluarga merupakan sistem sokongan terdekat dan paling berpengaruh terhadap proses pembentukan aset dalaman belia. Antara pelbagai bentuk sokongan sosial yang diterima, sokongan ibu bapa sering dikenal pasti sebagai faktor penentu utama kepada kesejahteraan psikososial remaja. Sokongan ini bukan sahaja berbentuk material, tetapi juga melibatkan kasih sayang, perhatian, dorongan, komunikasi terbuka, serta kepercayaan terhadap keupayaan anak (Oliva & Parra, 2004). Ibu bapa yang menunjukkan penerimaan dan memberi ruang kepada anak untuk membuat keputusan akan membantu mereka mengembangkan keyakinan diri (confidence) dan kompetensi (competence) dalam menangani cabaran kehidupan. Selain itu, keakraban hubungan ibu bapa-anak turut memupuk connection yang erat, menyemai nilai caring, dan memperkukuh character melalui peniruan dan internalisasi nilai keluarga.
Dalam konteks komuniti etnik minoriti seperti Sama-Bajau di Sabah, sokongan ibu bapa memainkan peranan yang unik dan kritikal. Komuniti ini berhadapan dengan cabaran sosioekonomi, mobiliti tinggi, serta akses pendidikan dan sumber yang terhad. Namun demikian, kekuatan budaya kekeluargaan dan nilai kolektivisme yang tinggi dalam masyarakat Sama-Bajau boleh menjadi asas penting kepada pembangunan belia yang positif. Penyelidikan tentang peranan sokongan ibu bapa dalam komuniti ini masih terhad, sedangkan pemahaman terhadap dimensi ini amat penting untuk membentuk dasar dan intervensi pembangunan belia yang sesuai dengan konteks budaya tempatan.
Kajian ini dijalankan bagi meneliti peranan sokongan ibu bapa sebagai aset luaran dalam mempengaruhi elemen-elemen Pembangunan Belia Positif (5C) dalam kalangan belia Sama-Bajau. Dengan menumpukan perhatian kepada dimensi 5C, kajian ini berhasrat untuk mengenal pasti sejauh mana sokongan ibu bapa menyumbang kepada pembentukan kompetensi, keyakinan diri, hubungan sosial, karakter dan sifat prihatin dalam diri belia. Kajian ini juga dapat memberikan gambaran empirikal tentang hubungan antara sistem keluarga dan pembangunan psikososial belia di bawah kerangka teori PYD.
Secara keseluruhannya, penekanan terhadap peranan ibu bapa sebagai aset luaran utama adalah penting dalam memperkukuh strategi pembangunan belia berasaskan kekuatan (strength-based approach). Hasil kajian ini bukan sahaja memberikan sumbangan kepada teori PYD dalam konteks budaya tempatan, tetapi juga menyediakan asas kepada pembuat dasar, pendidik dan pengamal sosial untuk merangka program intervensi yang lebih berpusatkan keluarga dalam usaha memperkasa potensi belia Sama-Bajau di Malaysia.
Pernyataan Masalah
Walaupun keluarga merupakan sumber sokongan utama dalam kehidupan remaja, masih kurang kajian yang meneliti bagaimana sokongan ibu bapa mempengaruhi pembangunan belia positif (5C) seperti keyakinan diri, kompetensi, hubungan, karekter dan keprihatinan. Teori Pembangunan Belia Positif (Lerner et al., 2005) menjelaskan bahawa kesejahteraan belia terbentuk melalui interaksi antara aset dalaman dan luaran, namun bukti tempatan yang menunjukkan sumbangan ibu bapa sebagai aset luaran masih terhad.
Tambahan pula, dalam konteks komuniti Sama-Bajau, kekuatan nilai kekeluargaan dan budaya saling bergantung memberikan dimensi unik terhadap sokongan ibu bapa. Tanpa pemahaman yang jelas tentang hubungan ini, usaha memperkukuh potensi dan kesejahteraan belia mungkin tidak mencapai kesan yang optimum. Justeru, kajian ini bertujuan untuk meneliti peranan sokongan ibu bapa sebagai aset luaran dalam mempengaruhi elemen 5C dalam kalangan belia Sama-Bajau di Sabah.

Teori dan Kajian Lepas
Teori Pembangunan Belia Positif (PYD) muncul sebagai tindak balas terhadap pendekatan tradisional yang menumpukan kepada masalah dan risiko remaja. Menurut Lerner et al. (2005), belia bukan sekadar entiti yang perlu dikawal atau diperbetulkan, tetapi merupakan individu yang memiliki potensi, kekuatan dan aset yang boleh dibangunkan. Pendekatan ini berasaskan paradigma kekuatan (strength-based approach) yang melihat perkembangan belia melalui interaksi dinamik antara aset dalaman dan aset luaran. Lerner dan rakan-rakannya memperkenalkan model 5C yang merangkumi lima domain utama kesejahteraan belia, iaitu: Competence (kompetensi), Confidence (keyakinan diri), Connection (hubungan), Character (karekter), dan Caring (prihatin). Lima elemen ini saling berkaitan dan membentuk asas kepada kesejahteraan psikososial serta penyertaan aktif belia dalam masyarakat. Kajian kontemporari menunjukkan bahawa model 5C telah disahkan secara empirik dalam pelbagai budaya dan konteks, termasuk dalam negara membangun (Farnicka et al., 2024). Justeru, model PYD kini diiktiraf secara global sebagai kerangka teori yang menyeluruh untuk memahami dan memperkukuh pembangunan belia dalam pelbagai latar sosial dan budaya.
Di samping itu dalam kerangka PYD, aset luaran merangkumi faktor persekitaran yang menyediakan sokongan, peluang dan struktur kepada belia — termasuk keluarga, sekolah, rakan sebaya dan komuniti (Benson et al., 2006). Antara semua sistem ini, keluarga merupakan aset luaran yang paling asas dan berpengaruh terhadap pembangunan diri belia. Teori ekologi pembangunan oleh Bronfenbrenner (1979) menegaskan bahawa keluarga berada dalam lapisan mikrosistem yang mempunyai kesan langsung terhadap perkembangan individu. Oleh itu, sokongan ibu bapa — seperti kasih sayang, komunikasi terbuka, penerimaan dan pemantauan positif — memainkan peranan penting dalam membentuk kesejahteraan psikososial remaja. Bukti terkini menunjukkan bahawa sokongan emosi daripada ibu bapa berkorelasi signifikan dengan kesejahteraan psikologi remaja. Sebagai contoh, laporan OECD (2024) mendapati bahawa sokongan emosi ibu bapa meningkatkan kesejahteraan pelajar merentas budaya. Begitu juga, kajian oleh Wang et al. (2024) menunjukkan bahawa penglibatan ibu bapa melalui strategi keibubapaan positif berupaya mengurangkan simptom psikologi remaja dan menggalakkan perkembangan sosioemosi yang sihat. Dapatan ini mengukuhkan pandangan bahawa keluarga berperanan sebagai pelindung (protective factor) dan pemangkin kepada pembangunan potensi diri belia.
Manakala bagi sokongan Ibu Bapa, hubungan antara ibu bapa dan anak turut dipengaruhi oleh konteks budaya dan sosioekonomi. Dalam komuniti minoriti seperti etnik Sama-Bajau di Sabah, nilai kekeluargaan, kesalingbergantungan, dan penghormatan terhadap orang tua amat ditekankan. Walaupun komuniti ini berhadapan dengan cabaran seperti keterbatasan pendidikan formal dan kemiskinan, ikatan kekeluargaan yang kuat masih menjadi tunjang kestabilan sosial. Kajian tempatan menunjukkan bahawa nilai sokongan emosi dan kebersamaan dalam keluarga memainkan peranan besar dalam membina keyakinan serta motivasi belajar belia luar bandar (Abdul Rahim et al., 2021). Tambahan pula, kajian antarabangsa mendapati bahawa fungsi keluarga dalam konteks Asia mempunyai kesan langsung terhadap hasil pembangunan positif belia, terutama dalam pembentukan karekter dan hubungan sosial (Luo et al., 2024). Dalam konteks keluarga imigran dan minoriti, sokongan ibu bapa juga didapati berperanan sebagai mediator kepada kesejahteraan remaja dan adaptasi sosial (Zhang & Yeung, 2024). Oleh itu, pengiktirafan terhadap kekuatan budaya dan peranan keluarga amat penting agar teori Pembangunan Belia Positif dapat disesuaikan dengan realiti komuniti tempatan secara lebih relevan dan berkesan.

Metodologi
Reka Bentuk Kajian
Kajian ini menggunakan reka bentuk tinjauan kuantitatif yang bertujuan untuk mengenal pasti hubungan antara sokongan ibu bapa sebagai pemboleh ubah bebas (independent variable) dan elemen PYD(5C) sebagai pemboleh ubah bersandar. Pendekatan kuantitatif dipilih kerana ia membolehkan pengukuran yang objektif terhadap tahap dan hubungan antara pemboleh ubah melalui data berangka (numerical data) yang diperoleh daripada borang soal selidik.
Populasi dan Sampel Kajian
Populasi kajian terdiri daripada belia etnik Sama-Bajau berumur antara 15 hingga 21 tahun di kawasan terpilih di Sabah. Kaedah pensampelan rawak mudah digunakan untuk memilih responden yang memenuhi kriteria umur dan latar etnik.
Saiz sampel yang digunakan dalam kajian ini ialah 500 orang. Pemilihan saiz sampel ini adalah berdasarkan kesesuaian dengan reka bentuk korelasi dan keperluan analisis statistik inferensi seperti ujian korelasi Pearson.
Instrumen Kajian
Soal selidik yang digunakan dalam kajian ini terdiri daripada dua bahagian utama iaitu Bahagian A yang terdiri daripada maklumat responden terdiri daripada jantina dan umur. Bahagian B pula adalah Skala Ukuran Kajian Sokongan Ibu Bapa yang diukur menggunakan skala Sokongan Ibu Bapa dalam Multidimensional Scale of Percerived Social Support (MSPSS) yang dibangunkan oleh Zimet et al., (1988). Skala ini menilai persepsi belia terhadap kasih sayang, perhatian, dan dorongan. Selain itu dimensi PYD (5C) diukur berdasarkan konstruk yang diperkenalkan oleh Lerner et al. (2005), meliputi lima dimensi iaitu Competence (Kompetensi),Confidence (Keyakinan diri),Connection (Hubungan),Character (Karekter) dan Caring (Prihatin). Setiap item diukur menggunakan skala Likert lima mata (1 = sangat tidak setuju hingga 5 = sangat setuju). Manakala nilai kebolehpercayaan (Cronbach’s Alpha) bagi keseluruhan instrumen melebihi 0.80, menunjukkan tahap kebolehpercayaan yang tinggi dan kesesuaian instrumen untuk digunakan dalam kajian ini.
Dapatan Hasil Kajian
Kajian ini melibatkan seramai 500 orang belia etnik Sama-Bajau di Sabah. Daripada jumlah tersebut, seramai 201 orang (40%) ialah lelaki, manakala 299 orang (60%) ialah perempuan. Komposisi ini menunjukkan penglibatan yang seimbang antara belia lelaki dan perempuan dalam kajian ini, dengan peratusan perempuan sedikit lebih tinggi.
Bagi mengenal pasti tahap sokongan ibu bapa dan dimensi PYD  dalam kalangan responden.
Hasil analisis menunjukkan bahawa sokongan ibu bapa mencatatkan nilai min tertinggi (M = 4.03, sd= 0.49), menandakan persepsi positif belia terhadap penglibatan dan sokongan emosi yang diterima daripada ibu bapa.
Dalam kalangan lima elemen 5C, karekter (M = 4.01, sd=0.43) merupakan dimensi tertinggi, diikuti oleh prihatin (M = 3.88, sd=0.52), kompetensi (M = 3.86, sd=0.49), hubungan (M = 3.78, sd=0.51) dan keyakinan (M = 3.69, sd=0.49). Secara keseluruhan, nilai min antara 3.69 hingga 4.01 menunjukkan tahap pembangunan positif belia berada pada tahap tinggi.
Dapatan ini menunjukkan bahawa para belia mempersepsikan ibu bapa mereka sebagai sumber sokongan utama yang konsisten, manakala semua dimensi pembangunan positif belia berada pada tahap yang positif dan memberangsangkan.
Ujian korelasi Pearson (r) dijalankan bagi menentukan hubungan antara sokongan ibu bapa dan dimensi PYD. Hasil analisis menunjukkan bahawa terdapat hubungan positif yang sangat signifikan (p < .05) antara sokongan ibu bapa dengan keseluruhan pembangunan belia positif (r = .401). Ini menunjukkan bahawa semakin tinggi sokongan ibu bapa yang diterima oleh belia, semakin tinggi tahap pembangunan positif mereka.
Secara khusus, analisis lanjut mendapati bahawa sokongan ibu bapa mempunyai hubungan yang kuat dengan setiap dimensi 5C sebagaimana dipaparkan dalam Jadual 1 di bawah

Jadual 1: Hubungan Sokongan Ibu Bapa dan Dimensi PYD

	Pemboleh Ubah
	Sokongan Ibu Bapa

	Kompetensi
	r = .289**

	Keyakinan
	r = .445**

	Hubungan
	r = .487**

	Karekter
	r = .231**

	Prihatin
	r = .226**


** p<.001

Semua nilai korelasi adalah positif dan signifikan pada aras p < .001, menggambarkan kesan sokongan ibu bapa yang menyeluruh terhadap pembangunan pelbagai dimensi psikososial belia.

PERBINCANGAN DAPATAN
Hasil analisis korelasi Pearson menunjukkan bahawa terdapat hubungan positif dan signifikan antara sokongan ibu bapa dan pembangunan belia positif keseluruhan (r = .401, p < .05). Walaupun kekuatan hubungan ini sederhana, ia tetap menegaskan peranan ibu bapa sebagai aset luaran utama dalam membentuk kesejahteraan dan potensi belia. Dapatan ini sejajar dengan teori Positive Youth Development (Lerner et al., 2005) yang menegaskan bahawa interaksi positif antara aset dalaman dan luaran termasuk sokongan keluarga  mendorong perkembangan menyeluruh dalam kalangan remaja.
Kajian terkini turut memperkukuh dapatan ini. Wang et al. (2024) mendapati bahawa amalan keibubapaan positif dan sokongan emosi yang konsisten mempunyai hubungan yang signifikan dengan kesejahteraan psikologi remaja merentas budaya. Begitu juga, OECD (2024) melaporkan bahawa pelajar yang menerima sokongan emosi tinggi daripada ibu bapa menunjukkan tahap kepuasan hidup dan motivasi yang lebih besar. Dalam konteks budaya Sama-Bajau, hubungan kekeluargaan yang erat dan saling bergantung menjadi tunjang utama yang menyokong pembangunan psikososial belia. Oleh itu, walaupun kekuatan hubungan berada pada tahap sederhana, ia tetap menunjukkan bahawa sokongan ibu bapa memberi sumbangan signifikan terhadap pertumbuhan menyeluruh dimensi 5C.
Bagi hubungan di antara sokongan ibu bapa dan dimensi kompetensi menunjukkan nilai korelasi positif yang signifikan (r = .289, p < .05). Ini  menunjukkan bahawa semakin tinggi sokongan ibu bapa, semakin tinggi tahap kompetensi belia dalam aspek sosial, akademik dan penyelesaian masalah. Dapatan ini disokong oleh kajian Luo et al. (2024) yang menunjukkan bahawa fungsi keluarga yang baik mempunyai pengaruh positif terhadap perkembangan kecekapan dan motivasi akademik remaja di China. Walaupun kekuatan hubungan sederhana, hal ini mencerminkan bahawa selain peranan ibu bapa, faktor lain seperti sekolah dan rakan sebaya turut memberi sumbangan terhadap pembentukan kompetensi belia.
Manakala, hubungan antara sokongan ibu bapa dan keyakinan diri berada pada tahap sederhana ke kuat (r = .445, p < .05). Ini menunjukkan bahawa sokongan ibu bapa memainkan peranan penting dalam memperkukuh self-esteem dan self-efficacy remaja. Apabila ibu bapa memberikan dorongan, pengiktirafan dan penerimaan terhadap keupayaan anak, mereka lebih yakin untuk menghadapi cabaran sosial dan akademik. Dapatan ini selari dengan Wang et al. (2024) yang mendapati bahawa keibubapaan positif merangsang keyakinan diri dan daya ketahanan psikologi remaja. Dalam konteks budaya Sama-Bajau, sokongan ibu bapa yang berasaskan nilai kekeluargaan dan rasa hormat terhadap ibu bapa turut memperkukuh rasa identiti dan harga diri belia.
Seterusnya bagi dimensi hubungan mencatatkan nilai korelasi tertinggi (r = .487, p < .05), menunjukkan bahawa sokongan ibu bapa mempunyai pengaruh yang kuat terhadap kualiti hubungan sosial belia. Dapatan ini mengesahkan teori ekologi Bronfenbrenner (1979) bahawa keluarga merupakan mikrosistem utama yang membentuk interaksi sosial remaja. Kajian OECD (2024) turut menunjukkan bahawa komunikasi terbuka dengan ibu bapa meningkatkan rasa keterikatan dan keselamatan emosi anak. Selain itu, Zhang dan Yeung (2024) mendapati bahawa dalam kalangan remaja imigran, hubungan ibu bapa-anak yang mesra berperanan sebagai pelindung terhadap tekanan sosial dan diskriminasi, sekali gus menggalakkan penyesuaian sosial positif. Dalam konteks komuniti minoriti seperti Sama-Bajau, ikatan kekeluargaan ini menjadi mekanisme penting dalam membentuk hubungan sosial yang sihat di luar rumah.
Selain itu hubungan antara sokongan ibu bapa dan karekter adalah positif tetapi lemah (r = .231, p < .05). Walaupun ibu bapa memainkan peranan dalam memperkenalkan nilai moral dan etika, pembentukan karekter juga dipengaruhi oleh persekitaran sosial lain seperti komuniti, agama dan media. Kajian Luo et al. (2024) menunjukkan bahawa fungsi keluarga yang stabil menyumbang kepada perkembangan nilai tanggungjawab dan integriti remaja, namun keberkesanannya dipengaruhi oleh norma budaya dan sosial tempatan. Dalam komuniti Sama-Bajau, adat dan nilai komuniti turut menjadi sumber utama dalam pembentukan moral dan identiti sosial belia.
Akhir sekali adalah hubungan antara sokongan ibu bapa dan elemen prihatin juga positif tetapi lemah (r = .226, p < .05). Ini menunjukkan bahawa walaupun empati dan kepedulian dipupuk dalam keluarga, pengukuhannya banyak berlaku melalui pengalaman sosial dan aktiviti kemasyarakatan. Farnicka et al. (2024) mendapati bahawa nilai prososial dan empati remaja lebih tinggi apabila terdapat peluang untuk penglibatan komuniti bersama sokongan keluarga. Oleh itu, walaupun peranan ibu bapa sebagai model empati amat penting, pembangunan sifat prihatin dalam kalangan belia memerlukan sinergi antara keluarga, komuniti dan institusi sosial.
Secara keseluruhan, dapatan ini menegaskan bahawa sokongan ibu bapa merupakan faktor penting dalam pembangunan positif belia, sejajar dengan kerangka teori PYD dan bukti empirikal terkini (OECD, 2024; Wang et al., 2024; Luo et al., 2024). Walaupun kekuatan hubungan berbeza mengikut dimensi 5C, peranan keluarga tetap signifikan sebagai asas kepada kestabilan emosi, motivasi dan integriti moral belia. Dalam konteks komuniti Sama-Bajau, keunikan nilai budaya dan ikatan kekeluargaan memperkukuh lagi relevansi sokongan ibu bapa sebagai aset luaran yang menyumbang kepada pembentukan generasi belia yang berdaya tahan, yakin dan beretika.
Kesimpulan, Implikasi dan Signifikan Kajian

Secara keseluruhan, dapatan kajian ini menegaskan bahawa sokongan ibu bapa merupakan aset luaran utama yang berperanan signifikan dalam memperkukuh pembangunan belia positif (Positive Youth Development, PYD) dalam kalangan belia etnik Sama-Bajau. Berdasarkan analisis korelasi Pearson, hubungan antara sokongan ibu bapa dan pembangunan belia positif keseluruhan menunjukkan nilai yang positif dan signifikan (r = .401, p < .05), menandakan bahawa semakin tinggi tahap sokongan ibu bapa, semakin tinggi juga tahap kesejahteraan psikososial dan potensi pembangunan holistik belia.
Dalam konteks dimensi 5C, dapatan menunjukkan bahawa sokongan ibu bapa mempunyai kaitan paling kuat dengan dimensi hubungan (connection) diikuti oleh keyakinan (confidence), kompetensi (competence), karekter (character) dan prihatin (caring). Ini menunjukkan bahawa peranan ibu bapa bukan sahaja penting dalam aspek pembentukan emosi dan sosial, tetapi juga dalam memupuk keyakinan diri serta nilai moral dalam kalangan belia. Walaupun kekuatan korelasi berbeza mengikut dimensi, pola hubungan yang positif merentas semua komponen 5C menunjukkan bahawa ibu bapa berfungsi sebagai sistem sokongan utama dalam membentuk keperibadian dan kesejahteraan psikologi anak muda.
Dapatan ini secara empirikal menyokong kerangka teori Positive Youth Development (Lerner et al., 2005; Lerner, 2009) yang menekankan bahawa pembangunan belia yang seimbang berlaku apabila mereka memperoleh akses kepada aset dalaman (internal assets) dan aset luaran (external assets) yang saling memperkukuh. Sokongan ibu bapa adalah antara aset luaran paling penting yang mendorong pembentukan aset dalaman seperti efikasi diri, ketabahan dan keupayaan sosial. Dalam konteks komuniti Sama-Bajau, ibu bapa bukan sekadar penjaga, tetapi juga merupakan sumber identiti budaya, nilai komuniti dan pedoman moral yang membentuk asas tingkah laku serta aspirasi anak-anak mereka.
Dari sudut teori, kajian ini memperkukuh dan memperluas kerangka Positive Youth Development (PYD) dalam konteks budaya tempatan, khususnya komuniti minoriti seperti etnik Sama-Bajau. Penemuan ini menegaskan kesesuaian model 5C (kompetensi, keyakinan, hubungan, karekter dan prihatin) untuk digunakan dalam memahami dinamika perkembangan belia dalam masyarakat bukan Barat. Walaupun model asal PYD dibangunkan dalam konteks budaya Barat yang lebih individualistik, dapatan ini menunjukkan bahawa nilai-nilai kolektivisme dan sokongan kekeluargaan dapat diintegrasikan secara efektif ke dalam kerangka PYD tanpa mengubah prinsip asasnya.
Dari sudut praktikal, kajian ini memberi beberapa implikasi penting kepada pembuat dasar, pendidik, kaunselor dan agensi pembangunan belia. Pertama, intervensi pembangunan belia perlu melibatkan ibu bapa secara langsung dalam program latihan keibubapaan, komunikasi keluarga, dan pembangunan sahsiah remaja. Program yang menekankan kemahiran mendengar secara empatik, komunikasi positif dan pemantauan berasaskan kasih sayang dapat memperkukuh hubungan emosi antara ibu bapa dan anak.
Kajian ini memberikan sumbangan signifikan terhadap usaha memperkukuh modal sosial dalam komuniti di Malaysia. Dalam konteks belia Sama-Bajau, dapatan ini menggariskan bahawa keluarga bukan sekadar unit sosial terkecil, tetapi agen transformasi sosial yang berupaya membentuk sikap, nilai dan tingkah laku belia ke arah yang positif. Melalui pengukuhan peranan ibu bapa sebagai sumber bimbingan dan kasih sayang, potensi belia untuk menjadi aset komuniti dapat dimaksimumkan.
Selain itu, kajian ini juga penting dalam konteks pembangunan belia lestari (sustainable youth development). Apabila ibu bapa memainkan peranan secara aktif dalam membentuk identiti dan nilai positif anak muda, ia membantu mengekalkan kesinambungan sosial dan budaya yang stabil, sekaligus menyumbang kepada pembangunan komuniti yang harmoni dan berdaya saing.

